Broj: 711-I-405-M-38/18-02-8

Zagreb, 21. ožujka 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ane Mandac, pomoćnice ministrice gospodarstva, poduzetništva i obrta, za davanjem mišljenja Povjerenstva,** na 2. sjednici, održanoj dana 21. ožujka 2018.g., donosi sljedeće:

**MIŠLJENJE**

1. **Na temelju članka 13. stavka 2. i 3. ZSSI-a dužnosnica Ana Mandac može istovremeno uz profesionalno obnašanje dužnosti pomoćnice ministrice gospodarstva, poduzetništva i obrta obavljati edukativnu djelatnost iz područja komunikacijskih, socijalnih i psihosocijalnih vještina, te za navedeno primati naknadu.**
2. **Na temelju članka 13. stavka 4. ZSSI-a dužnosnica je obvezna u izvješću o imovinskom stanju prijaviti Povjerenstvu prihode stečene na temelju obavljanja edukacijske djelatnosti iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Ana Mandac, pomoćnica ministrice gospodarstva, poduzetništva i obrta. U knjigama ulazne pošte zahtjev je zaprimljen pod poslovnim brojem: 711-U-954-M-38/18-01-5, dana 16. ožujka 2018.g., povodom kojeg se vodi predmet broj M-38/18.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona, stoga je i Ana Mandac povodom obnašanja dužnosti pomoćnice ministrice gospodarstva, poduzetništva i obrta obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da obnaša dužnost pomoćnice ministrice gospodarstva, poduzetništva i obrta u Upravi za poduzetništvo i obrt, a po struci je prof. defektolog – smjer poremećaj u ponašanju. Prije stupanja na dužnost pomoćnice ministrice dužnosnica se, između ostalog, bavila i provođenjem edukacija, pisanjem i vođenjem različitih projekata, kao i organiziranjem seminara i radionica na temu učinkovitog komuniciranja, izazova timskog rada, asertivnosti, nenasilnog rješavanja sukoba i sl. Dužnosnica od Povjerenstva traži mišljenje može li povremeno, u slobodno vrijeme, održavati predavanja, treninge i edukacije iz područja komunikacijskih, socijalnih i psihosocijalnih vještina te individualna savjetovanja iz tih područja.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, **edukacijske**, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

Uvidom u rješenje Vlade Republike Hrvatske o imenovanju pomoćnice ministra poduzetništva i obrta od 17. veljače 2016.g. utvrđeno je da je Vlada Republike Hrvatske predmetnim rješenjem imenovala Anu Mandac na navedenu dužnost. Stupanjem na snagu Zakona o ustrojstvu i djelokrugu ministarstava i drugih središnjih tijela državne uprave („Narodne novine“ broj 93/16.) prestalo je postojati dotadašnje Ministarstvo gospodarstva i Ministarstvo poduzetništva i obrta te je ustrojeno Ministarstvo gospodarstva, malog i srednjeg poduzetništva i obrta. Zakonom o izmjenama i dopunama Zakona o ustrojstvu i djelokrugu ministarstava i drugih središnjih tijela državne uprave („Narodne novine“ broj 104/16.) naziv navedenog ministarstva promijenjen je u Ministarstvo gospodarstva, poduzetništva i obrta.

Uvidom u izvješće o imovinskom stanju koje je dužnosnica Ana Mandac podnijela Povjerenstvu 16. ožujka 2016.g., povodom stupanja na dužnost pomoćnice ministra poduzetništva i obrta, utvrđeno je da je dužnosnica u istom navela da navedenu dužnost obnaša profesionalno.

Povjerenstvo tumači da održavanje predavanja, treninga i edukacija iz područja komunikacijskih, socijalnih i psihosocijalnih vještina te individualna savjetovanja iz navedenih područja predstavlja obavljanje edukacijske djelatnost u smislu članka 13. stavka 3. ZSSI-a.

Dužnosnica Ana Mandac stoga, sukladno članku 13. stavku 3. ZSSI-a, može istovremeno uz obnašanje dužnosti pomoćnice ministrice gospodarstva, poduzetništva i obrta obavljati navedene edukacijske djelatnosti, te za navedeno prima naknadu.

Povjerenstvo ukazuje da poslovni subjekti s kojima će dužnosnica surađivati u obavljanju navedene edukacijske djelatnosti, fizičke i pravne osobe, korisnici njenih edukacija, mogu stupati u poslovne odnose s Ministarstvom u kojem dužnosnica obnaša dužnost. U tom slučaju, privatni interes dužnosnice koji proizlazi iz suradnje s navedenim poslovnim subjektima može utjecati na njezinu nepristranost u obnašanju javne dužnosti pomoćnice ministrice gospodarstva, poduzetništva i obrta. Povjerenstvo stoga upućuje dužnosnicu da u takvim situacijama, u slučaju dvojbe o tome je li njeno postupanje u skladu s načelima obnašanja javih dužnosti, zatraži novo mišljenje Povjerenstva.

Sukladno članku 13. stavku 4. ZSSI-a dužnosnica Ana Mandac dužna je prijaviti Povjerenstvu prihode koje ostvari obavljanjem edukacijske djelatnosti istekom godine u kojoj su prihodi stečeni, podnošenjem izvješća o imovinskom stanju dužnosnika na važećem obrascu.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Ana Mandac, elektronička dostava

2. Objava na internetskoj stranici Povjerenstva

3. Pismohrana